তিনি জানিয়ে দিলেন, ২০১৪ সালে ম্যাঞ্চস্টারে ভারত বনাম ইংল্যান্ডের চতুর্থ টেস্টের ফলাফল আগে থেকেই নির্ধারিত ছিল! ২০১৪ সালের ইংল্যান্ড সফরে ভারতীয় দলের ম্যানেজার ছিলেন সুনীল দেব। তিনি বলেছেন, ‘‘ওই টেস্টের আগে বৃষ্টির কারণে উইকেটের যে অবস্থা দাঁড়িয়েছিল তা দেখে টিম মিটিংয়ে আমরা ঠিক করেছিলাম যে, টস জিতলে আগে বল করা হবে। কিন্তু টসে জিতে ধোনি ব্যাট করার সিদ্ধান্ত নেওয়াতে আমি বিস্মিত হয়ে গিয়েছিলাম। কিন্তু এই সত্য সাধারণ মানুষ বিশ্বাস করবেন না।’’ সুনীল দেবের দাবি, ধোনির আগে ব্যাট করার সিদ্ধান্ত ছিল উদ্দেশ্যপ্রণোদিত। আরও জানিয়েছেন, ধোনি যে ওই ম্যাচে গড়াপেটা করেছিলেন সেই ব্যাপারে তিনি একশো শতাংশ নিশ্চিত। ম্যানেজার্স রিপোর্টে লিখিত আকারে সেই ঘটনা বিশদে উল্লেখ করেছিলেন তিনি। কিন্তু তার পরেও বোর্ড সেই বিষয়ে কোনও পদক্ষেপ করেনি বলে দাবি করেছেন সুনীল দেব।